แนวโน้มดัชนีเช้าผันผวน
นักวิเคราะห์คาด ตลาดหุ้นไทยเช้านี้ ผันผวนกรอบแคบไร้ปัจจัยใหม่ ราคาน้ำมันดีดขึ้นพยุงดัชนี
30 ก.ค. 2553

นักวิเคราะห์คาด ตลาดหุ้นไทยเช้านี้ ผันผวนกรอบแคบไร้ปัจจัยใหม่ ราคาน้ำมันดีดขึ้นพยุงดัชนี
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้ยังคงผันผวนยังขาดปัจจัยใหม่เข้ามาช่วยผลักดันตลาด ราคาน้ำมันที่ดีดตัวขึ้นมาเหนือระดับ 78 ดอลลาร์/บาร์เรลเมื่อคืนนี้คงไม่มีผลต่อตลาดหุ้นไทยมากนัก อาจจะแค่ช่วยพยุงตลาดฯไม่ให้ลงไปมากกว่านี้ เนื่องจากไม่ใช่ราคา New High 
คาดว่าวันนี้อาจจะเห็นการขายทำกำไรออกมาจากในหลายๆกลุ่มที่ราคาวิ่งขึ้นมานานและหุ้นที่ Overvalue ทั้งหลาย และวันนี้ยังเป็นวันศุกร์ที่เป็นวันทำการสุดท้ายของสัปดาห์ ซึ่งก็ต้องระมัดระวัง ในส่วนของแรงซื้อจากต่างชาติมองว่ายังไม่ค่อยนิ่ง
"แรงซื้อต่างชาติก็ยังไม่ค่อยชัดเจนเท่าไหร่ 2 วัน 2,000 กว่า เมื่อวาน 400 กว่า ผมว่าไม่นิ่ง เพราะฉะนั้นที่หวังว่า Fund Flow จะเข้ามาเร็วๆ นี่คงยังไม่ใช่ เพราะฉะนั้นก็คงจะผันผวนแบบนี้"นายเทิดศักดิ์ กล่าว
สำหรับการยกเลิก พ.ร.ก.ฉุกเฉินฯในพื้นที่ 6 จังหวัดเมื่อวานนี้ มองว่าไม่ได้เหนือความคาดหมายและไม่น่าจะมีผลต่อตลาดฯมากนัก เนื่องจากพื้นที่หลักอย่างกทม.และปริมณฑลยังคงบังคับใช้กฎหมายดังกล่าวอยู่  และยังต้องติดตามการประกาศตัวเลขผลิตภัณฑ์มวลรวมภายในประเทศ(GDP) ประจำไตรมาส 2 ของสหรัฐฯในคืนนี้    พร้อมให้กรอบการแกว่งตัววันนี้ที่ 850-860 จุด